Imtella' Settembru 18, 2020 - Aġġornata 18 Ta' Settembru, 2020 8:04pm Il-pandemija affettwat lil kulħadd, anke lill-Fondazzjoni Malta Community Chest Fund li tgħin lil mijiet ta' nies morda, tfal b'diżabilità, tfal li jkollhom bżonn kura barra l-pajjiż u nies li m'għandhomx mezzi biex iwasslu sal-aħħar tax-xahar. Il-mara tal-President, is-Sinjura Miriam Vella qalet li ma tixtieqx li xi ħadd jirrikorri għand il-Fondazzjoni u għax ma jkollhiex flus tirrifjuta talba għall-għajnuna. Appellat biex nhar il-Ħadd kulħadd ikun ġeneruż biex dawk li jħabtu l-bieb tal-President ikunu jistgħu jirċievu l-għajnuna meħtieġa. Kważi sena u nofs minn meta t-Tabib George Vella beda jservi bħala President ta' Malta, martu Miriam stqarret li din hi l-iktar Presidenza li kellha sfidi. "Il-Presidenza tagħna kienet diffiċli mmens mill-bidu nett, naħseb l-ebda Presidenza ma kellha l-problemi li ffaċċja r-raġel tiegħi, issa l-COVID ġabitna iktar għarkupptejna bħal ma ġabet lid-dinja kollha għarkubbtejna, żdiedulna l-appelli għall-għajnuna materjali" F'intervista ma' TVM, is-Sinjura Vella qalet li fl-aħħar ftit xhur rat realtajiet ta' qsim il-qalb fil-qasam soċjali u fl-aħħar xhur it-talbiet għall-għajnuna żdiedu speċjalment minn nies li m'għandhomx għaxja ta' lejla."Pereżempju jgħidulek li għandhom bżonn għajnuna finanzjarja fuq il-food vouchers biex iżiedu ftit għax m'hemmx ammonti k bar imma l-ftit li ttihom iwassluhom sal-aħħar tax-xahar ħa ngħidu hekk". Il-Fondazzjoni Malta Community Chest Fund ma tgħinx biss lil dawk li m'għandhomx biżżejjed mezzi biex jgħixu b'dinjità, iżda l-akbar ammont ta' fondi jmorru għal morda speċjalment dawk bil-kanċer jew li qed jistennew trapjant. "Meta tibda tara l-uċuħ tan-nies imbagħad tibda tirrealizza kemm hu importanti li nibqgħu ngħinuhom". Is-soltu f'dan iż-żmien tas-sena l-Uffiċċju tal-President ikun impenjat bir-Rockestra u l-Fun Run li jrendu ħafna flus għall-Community Chest Fund u li din is-sena mhux se jsiru minħabba l-pandemija. Minflok, il-Ħadd li ġej se ssir maratona ta' ġbir ta' fondi. "Għaxar ewro mingħandek, għaxar ewro mingħandi, għaxar ewro mingħand 100 ruħ se jkunu €1000, jiġifieri l-ftit mingħand il-ħafna se jagħmel differenza kbira għalina".